khistorydata/jeongjo-sjw-relations huggingface dataset:
정조 23년
判義禁趙尙鎭知義禁李家煥同義禁李益運等聯名疏曰伏以臣等俄於徒流案入之親自處分之命萬萬崩迫略陳腔血以效執藝之義矣天聽逾邈不賜允從促敎連降誠不勝抑塞罔措之至夫鄭妻之罪惡何如關係何如臣等不避鈇鉞之誅略效沬飮之忱者實非可已而不已也以我殿下至聖至明之德豈不念此事之出於過擧而爲臣子者決不敢奉承之事也哉直以一時之私恩欲掩百世之公議嚴命屢下景色憂遑豈意聖明之世有此非常之事也衷情震迫事勢急遽雖不能費辭煩瀆而斷斷血忱雖死靡悔玆又忙陳短章申暴危悃伏乞聖上亟收成命仍擧天討以安宗社千萬幸甚臣無任云云以判義禁趙尙鎭知義禁李家煥同義禁李益運等聯名上疏傳于閔廷桓曰還給
정조 23년
負罪臣徐鼎修徐龍輔李晩秀南公轍徐榮輔金祖淳沈象奎等聯名疏曰伏以臣者行君之令者而義之所在有所不受小事尙然況君讎國賊所必討之大義理乎噫彼鄭妻得罪於宗社得罪於一國得罪於萬世無鄭妻則明義錄無作矣金石可泐此義不可泯也魑魅可遁此賊不可釋也然而今去丙申不過數十年所始之力叩天閽者今焉伈泄昔之日積公車者久矣寂寥只以近畿宿舂之地看作竄殛之典三司數行之啓强寓筆舌之誅臣等之不忠不誠曾不足格回天聽而殿下以臣等之故以爲今日廷臣無一箇不畏罪不愛死之人忍將覆載難容之賊還置城闉至近之內使大小諸臣疑眩莫測欲默則憤惋徒激欲言則臆逆是懼萬口所傳轉輾罔措已不能無憾於大聖人處分之非常而今乃掩覆之不足至於明下絲綸還置之不足至於全加宥釋是殿下遂謂臣等眞箇無人心無臣分也臣等之罪固萬戮猶輕而殿下獨不念四百年培養忠義之敎乎臣等嘗伏讀明義錄有敎若曰編成之後君臣上下毋忘在莒大哉王言炳如日星不圖今日忽有此事噫恩涉於私則非天理之公也義失其正則非聖人之時也奉先王之法明先王之志殿下亦不得以私恩時措四字威制群下也明矣再箚靳許群情如沸冒陳三籲言不知裁惟有亟賜收還卽聖敎中究竟法也臣等不勝死罪死罪臣等無任云云答曰省疏具悉不允
정조 23년
前承旨李書九李勉兢金啓洛鄭尙愚兪漢寧等聯名疏曰伏以臣等忱誠淺薄不能仰孚於君父屢煩聯籲未蒙允兪竟速嚴譴繼有南所衛將假承旨差下之命臣等怵畏義分雖不得不蒼黃逬出而俄下傳敎其將從此而頒布矣臣等之沬血飮泣期回天心者又不免爲彌縫規免一循前套而止矣殿下每因此等過擧輒使無知武夫權借承宣之銜替行出納之事便成一副究竟之法而國體之虧損事面之苟且殿下未嘗不憂之矣及夫今日又有此事此亦臣等不忠不誠之罪而殿下獨不念倫綱之不可隳義理之不可晦而乃爲此萬萬非常之擧乎三司俱空百僚震蕩此豈聖世之所宜有而不獲請則不敢止者卽亦民彝也臣節也何可以職名之有無或緩於碎首力爭之義乎此日屢瀆極知其悚惶而痛惋崩迫之至玆又冒萬死疾聲聯籲伏乞聖明亟收成命以嚴邦憲以正人紀宗社幸甚臣民幸甚臣等無任云云以前承旨李書九李勉兢金啓洛鄭尙愚兪漢寧聯名上疏傳于閔廷桓曰還給
정조 23년
前大司諫宋銓前應敎洪樂游前掌令玄重祚鄭澣前持平李東宇南惠寬前校理尹羽烈曺允遂前副校理李貞運南履翼前正言尹涵李敬參前修撰韓用鐸前副修撰朴崙壽尹益烈等聯名疏曰伏以明義錄一部卽我東之春秋也此書之作而民彝賴以得明亂賊有所知懼是義之闡與不闡而宗國之興替安危係焉有不容一刻漫漶者也噫乙丙之際亂逆何限而論其根柢窩窟一則鄭妻二則鄭妻刑章迄未夬施黜置任其居住擧國臣民之尙戴一天如不欲生者于今卄有四載矣不意罪名全宥之命忽下以致擧朝波盪輿情震迫大臣卿宰及喉院三司詣閤求對而未承引接以疏以啓終靳允兪以至於院班一空畢竟使假承宣頒布傳敎又令該府持入徒流案至有抹下之敎若使此賊丹書已洗則堂堂明義之編其將置之何處而旣明之民彝亦將復晦而乃已耶伏祝我殿下以先大王之心爲心今此先大王之罪人必當斷以大義割祛私恩而不惟不加王章竝與罪名而全釋之以殿下大公至正之德明理炳義之衷何爲此萬萬非常之擧乎臣等雖伏承遞斥之命憂憤所激不敢屛退玆不避煩瀆之誅又此齊籲伏乞聖明更加三思亟命收還所下傳敎俾倫綱不至永墜焉臣等無任云云以前大司諫宋銓前應敎洪樂游前掌令玄重祚鄭澣前持平李東宇南惠寬前校理尹羽烈曺允遂前副校理李貞運南履翼前正言尹涵李敬參前修撰韓用鐸前副修撰朴崙壽尹益烈等聯名上疏傳于閔廷桓曰還給
정조 23년
司諫柳雲羽疏曰伏以嗚呼殿下何爲而有此過中之擧耶年前坡州之處分已極匪常移置京第誠爲失刑至今朝廷之無一言爭執寔群下聲討不力之致也臣亦有罪至於全宥二字非所可論噫嘻痛矣鄭妻之罪惡貫盈有浮於尙魯文女況有妖子煽動譸張幾危宗社言念及此心膽猶寒伏見所下傳敎讀未半髮先豎此闕此日聖衷追慕益復如新何以堪抑而今此過擧雖以以先王之心爲心爲敎臣愚死罪竊以爲不然也鄭妻之千妖萬惡至今彰露無餘先王之在天陟降必不子之先王旣不子之殿下當以義滅親夫誰曰不可殿下雖欲以私恩屈公法而廷臣之所執者公法也若無公法國不國臣不臣臣是先朝舊物適當今日感慟冞深此擧若是天理人情之內豈敢容喙而傳敎引世龍妻事又以時措爲敎目今世道寢降人心不淑亂逆接踵種下生種較諸列聖朝之世落下幾層若引故事治亂賊則救沸益薪實非時措之宜也亦非法朝宗之方也今若全宥此賊則諸賊之徒擧皆生心矣世道之憂豈徒流涕痛哭而已伏願殿下穆然深思亟寢成命特允大臣三司之請焉臣一病四朔委頓床席卽見小報忠憤尤激竊附輿疾之義來詣朝房行步不良未隨三司之後罪戾已多敢控短章少垂察焉仍治臣偃蹇之罪千萬幸甚臣無任云云省疏具悉不允
정조 23년
己未三月初四日辰時上御興政堂藥房三提調右議政時原任閣臣承候入侍時行右承旨李勉兢記事官金啓溫記注官承膺祚編修官洪樂游藥房都提調李秉模提調金文淳副提調李書九右議政沈煥之直提學徐龍輔李晩秀原任直閣南公轍金祖淳檢校直閣沈象奎以次進伏訖秉模等曰夜間聖體若何上曰慮矣上曰日氣稍暄故亦無難耐者矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣秉模曰勅行差備譯官事當不離待令而昨聞離次以致失待云極爲可駭當該差備譯官事過後令攸司科治何如上曰依爲之出擧條上曰此事在於日昨而卿等今日始爲聞知云大抵勅行入京之後如都監草記之謄示大臣雖未知已例之如何而無論大事小事大臣豈可不與知乎秉模曰勅使留館時館中動靜如有草記之事則微瑣節目雖不必一一關由廟堂竝與可合與聞之事而一不來示此固臣等不能董飭之致而館伴及迎接都監堂上從重推考何如上曰依爲之出擧條秉模曰昨見戶判擧條則以丁銀事有所陳白而臣之頃日筵奏只欲其有丁銀則用丁銀無丁銀則用土産非欲爲一切之法而戶判之言則以臣言有若雖有丁銀而勿用必用土産者然以此至於出擧條誠不可曉矣煥之曰今當移鑾經宿之時二品以上諸臣皆留待闕下每日不可無問候之儀故臣昨與僚相議定及至今朝率諸宰就班之後喉院謂以朝廷問安格例不當爲似欲臣等之旣會旋罷縱使臣等不審格例徑爲成班自班次遣錄事請來則承旨卽爲出坐面請可否何所不可而屢煩往復事甚未安揆以朝體所損非細當該承旨不可無責從重推考何如上曰依爲之出擧條上曰大臣旣以別例問安則雖用時御所例在承旨之道豈可不卽往而使錄事空往空來乎承宣事極爲未安矣今日偶見朝廷問安單子則西班只以同中樞爲班首參班者甚鮮國體所在寧不駭然移次幾日經宿寒殿年老者則雖擔舁簉班固不當在家偃便而況以年少卿宰亦多有不參者此亦紀綱之不振而然大抵大官不自卑然後朝廷可尊卿等旣居具瞻之地於此等處隨事董飭好矣秉模曰候班之若是不參國體未安臣等之不能檢飭尤惶悚矣上曰朝廷問安時例有把守軍節目而此闕之問安處所則在於閤外異於殿庭故前則每以延和門軍兵遮三面把守於廣達門外已例如此而今番則初不磨鍊之故俄以此問之則該曹以爲此闕則本無問安時把守之例云近來擧行事事皆如是昧例豈不可悶乎政院玉堂問安時例設遮日今番亦果如儀爲之乎勉兢曰今番則遮日亦未及設矣上曰今番迎勅時則禁辟果嚴殿庭亦可謂肅然矣秉模曰前則勅行家丁至有騎馬入闕之事云而日前則果甚整齊勅行入來之時道路亦絶無觀光者矣上曰今日卽遼東伯立慬之日也金景瑞之被執亦在於今日而景瑞以龍岡人官至輔國平兵以弘立之副帥從軍於當日而弘立奪其麾下與所騎使不得接戰且迫諸軍無從副帥之言力不能敵單騎被執竟至於從容殉國此何等精忠大節而表章之典久未得行至仁廟朝始贈右相而故相閔鎭遠撰其遺事襄毅之賜諡則在於近年矣適値舊甲曠感昔日侑祭之禮不可少緩而於忠烈義烈祠致祭日同日賜祭則爲好該曹果已卜日否耶書九曰過勅行後涓日事分付該曹矣上曰吏判入來於候班乎秉模曰今日不爲入來云似以見職逡巡矣命書榻敎曰吏曹判書李時秀牌招申飭行公命藥房及大臣閣臣先退上曰勅書何不頒布於朝紙乎前則勅書出來後例有頒敎故勅書則不頒於朝紙而今番則旣無頒敎之例當以勅書頒布考出二去乙卯已例如果頒布則如例爲之可也勉兢曰今番旣用時御所例故政院初則以爲問安不必爲之矣今日旣已行之則自明日當連爲問安矣上曰然矣今日藥房問安亦於閤外爲之乎勉兢曰然矣上曰此是經宿問安則豈可於閤外爲藥房問安乎還宮後問安則例爲閤門問安而外此則藥房問安必有啓辭雖無啓辭亦必有口傳啓辭皆於本院爲之矣今日則令副提調書出藥房啓辭仍以例批頒布自明日勿爲詣閤問安命退承史退出
정조 23년
行都承旨徐龍輔內閣別入直行左承旨李書九別入直行右承旨李勉兢別入直左副承旨金啓洛別入直右副承旨鄭尙愚坐直同副承旨兪漢寧坐直注書柳台佐呈辭在外金啓溫別入直假注書李弘謙仕直事變假注書任百禧別入直
정조 23년
王大妃殿惠慶宮守宮承旨朝問安答曰知道王大妃殿惠慶宮守宮承旨夕問安答曰知道
정조 23년
藥房提調臣金文淳假承旨臣閔廷桓啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜臣等不任區區伏慮敢此問安竝爲仰稟答曰知道卿等不必入侍矣
정조 23년
鄭尙愚啓曰今日賓廳日次而國忌正日相値不得來會云矣敢啓傳曰知道
정조 23년
金啓洛啓曰大司憲李城輔執義高宅謙在外掌令二員持平二員未差監察茶時之意敢啓傳曰知道
정조 23년
李書九啓曰藥房提調金文淳爲承候來待矣傳曰酬應苦矣
정조 23년
李書九啓曰諸閣臣爲承候來待矣傳曰苦矣
정조 23년
鄭尙愚啓曰臣尙愚承命奉御帖馳往館所問安則上副勅以爲上候若何連遣近侍存問至此不勝感謝御帖不敢奉留云故還爲奉來之意敢啓傳曰知道
정조 23년
李書九啓曰宰臣行護軍沈基泰今日館所問安進去下直之意敢啓傳曰知道
정조 23년
兪漢寧啓曰副應敎金羲淳修撰金履載有時急稟達事來詣閤外請對矣傳曰此時齋居豈可煩聒乎
정조 23년
金啓洛啓曰司諫柳雲羽有時急稟達事來詣閤外請對矣傳曰聞有實病許遞
정조 23년
金啓洛啓曰檢校待敎李存秀有稟達事來詣閤外請對矣傳曰減下
정조 23년
李書九啓曰行護軍沈基泰馳往館所問安則上副勅以爲連遣宰臣有此俯問不勝感激云矣敢啓傳曰知道
정조 23년
金啓洛啓曰副應敎金羲淳修撰金履載伏承請對批旨下者此時瀆擾極知萬萬惶懍而義重懲討衷情煎迫更此冒萬死求對矣傳曰退去
정조 23년
兪漢寧啓曰副應敎金羲淳修撰金履載雖伏承退去之命而衷情轉益憂迫更爲冒萬死求對矣傳曰退去
정조 23년
守宮假承旨鄭大容書啓臣敬奉聖敎馳詣元陵奉審則陵上無頉丁字閣無頉碑閣無頉祭物祭器祭井看審則精潔諸執事摘奸則無頉禁川橋右邊一面石築頹落仍詣健元陵奉審則陵上無頉丁字閣無頉殿內御床上紫的褥內拱蠹破碑閣無頉洞口外舊池貯水盈尺今月內更加疎鑿計料云故從速始役之意申飭次詣顯陵奉審則大王陵上左右馬石一雙傾仄王后陵上左右馬石二雙傾仄丁字閣無頉碑閣無頉次詣穆陵奉審則仁穆王后陵上曲墻北邊地臺石動退丁字閣殿內御床上紫的褥內拱蠹破碑閣無頉次詣徽陵奉審則陵上無頉丁字閣無頉碑閣無頉次詣崇陵奉審則陵上無頉丁字閣無頉碑閣無頉次詣惠陵奉審則陵上無頉丁字閣無頉碑閣無頉之意敢啓答曰知道該堤之役來月擇吉爲之事令畿伯分付齋郞其餘可以修改亦令該曹依例擧行之意分付
정조 23년
以兵曹入直哨官分所單子傳于鄭尙愚曰新番軍兵勿爲替代直付先後廂舊番軍兵則出宮前請出信箭餘營直除出後廂而駕由敦義門先廂兩營馬軍等出宮時權屬後廂尾局過勅行後還屬信地事分付各該營門
정조 23년
金啓洛啓曰卽者義禁府都事來言左議政李秉模右議政沈煥之今方待命於金吾門外云係是大臣去就敢啓傳曰知道
정조 23년
金啓洛啓曰議政府錄事來言左議政李秉模右議政沈煥之以爲庭批之下震懍罔措無地自容走伏金吾門外恭俟鈇鉞之誅仍納命召何以爲之敢稟傳曰今日豈酬應之時而卿等亦豈煩聒於此時乎爲先勿待命左相則仕進藥院後省記遣史官傳諭于左右相仍傳命召藥房都提擧外大臣卿宰以下無敢許入闕門事分付兵判而郊行隔日擧措甚苟且閣臣承旨三司遞職傳敎竝勿施雖於還宮之後勞憊之餘亦何可酬應乎稍待便憇當召見大臣詳爲下敎請對諸臣亦令下敎前無敢許入事分付近來似此之事必以犯分爲能不知其反爲罪惟今下敎正欲觀擧措之如何莫犯先甲之諭事使諸臣聞悉
정조 23년
李書九以奎章閣守宮檢敎直提學意啓曰夜間閣內諸處無事之意敢啓傳曰知道
정조 23년
李書九以迎接都監言啓曰勅使回程牌文以初六日起行書出先爲發送之意敢啓傳曰知道
정조 23년
李書九以迎接都監言啓曰勅使回還路程記書出而今初六日自京離發坡州止宿十五日當到義州云以此分付伴送使及開城留守三道道臣處而路程記書入之意敢啓傳曰知道
정조 23년
李書九以迎接都監言啓曰卽者差備譯官來言勅使發行軍令以明日辰時書出云矣敢啓傳曰知道
정조 23년
李書九以迎接都監言啓曰勅使回還路程記書出後例有都監及承旨大臣中使次第請留之擧而今番則館所親臨時奉傳聖敎屢次請留以初六日完定故前例請留節次不爲擧行之意敢啓傳曰知道
정조 23년
李書九以迎接都監言啓曰卽者差備譯官來言勅使回還時一路宴享及庭排茶啖軍威軍歌舞童禮樂軍樂遊觀牛駝駱牛一竝除減云以此知委於伴送使及開城留守三道道臣處而在前如此之時有遣中使申謝之例且有開城府平壤義州府三處別問安之事而取考乙卯謄錄則減除宴享蓋因傳訃故依例差送問安使而只行問安更不致謝矣今亦依此爲之事令政院稟旨擧行何如傳曰允
정조 23년
李書九以迎接都監言啓曰卽者差備譯官來言上勅往副勅房云矣敢啓傳曰知道
정조 23년
李書九以迎接都監言啓曰卽者差備譯官來言明日勅使離發時騎馬作行云矣敢啓傳曰知道
정조 23년
李書九以迎接都監言啓曰今番勅行時別大通官贈給數爻諸道今纔報來故別單書入之意敢啓傳曰知道
정조 23년
李書九以迎接都監言啓曰卽者差備譯官來言勅使以爲弘濟院旣是過站大臣承旨勿爲出來云矣敢啓傳曰知道弘濟院旣是過站則路程記成出可知何至今不爲書入乎
정조 23년
鄭尙愚以訓鍊都監言啓曰以兵曹入直哨官分所單子傳曰新番軍兵勿爲替代直付先後廂舊番軍兵則出宮前請出信箭除營直除出後廂而駕由敦義門先廂兩營馬軍等出宮時權屬後廂尾局過勅行後還屬信地事分付各該營門事命下矣入直軍兵則今日開門卽時替直解送而所下傳敎今始伏奉成命之下不得擧行臣不勝惶恐待罪之意敢啓傳曰意謂未及替番而然然則闕內入直軍兵明日出宮後屬之後廂外營軍直屬而竝除標信擧行卿則有何請罪之端乎
정조 23년
鄭尙愚以訓鍊都監言啓曰入直軍兵不得替直惶恐待罪草記批旨內意謂未及替番而然然則闕內入直軍兵明日出宮後屬之後廂外營軍直屬而竝除標信擧行卿則有何請罪之端乎事命下矣明日動駕時內入直軍兵出宮後屬之後廂外各營入直軍兵等直爲付屬而竝除標信擧行之意敢啓傳曰知道
정조 23년
鄭尙愚以摠戎廳言啓曰今此勅使回還時依上來時例郊館環衛軍一百五十名別定將校十五人領付于禁衛營而自追慕峴越邊至弘濟院禁辟軍一百名亦爲定送各別嚴飭擧行之意敢啓傳曰知道
정조 23년
鄭尙愚以禁衛營言啓曰謹依訓鍊都監草記批旨明日擧動時東營軍五十名西營軍五十名南營軍五十名北二營軍五十名除標信竝屬後廂率領隨駕之意敢啓傳曰知道
정조 23년
左議政李秉模右議政沈煥之等疏曰伏以是日承候卽年年常禮而祗緣臣等誠薄罪大泥首金吾跡阻前席尙何顔面以人理自處乎第今中書樞府除臣等二人見無在京之僚席臣等雖不忠無狀合被萬戮若其所經官名古稱安危所在也見危而不思一分扶持之義雖於滅死之後何以歸見其先也玆敢竊附於獄中上書故事惟聖明少垂察焉嗚呼大明中天萬怪匿影雖使鄭妻偃息自在似無係於國家之安危實有關於國勢安危之理易知者勢而難見者理也殿下臨御二紀所以整頓乾坤變化龍蛇者非一部明義之書乎書中諸賊固多源流而表裏醞釀謀危宗國者鄭妻非其魁乎此而可宥則明義之書可廢也此而可廢則卄四年天覆地育霜肅雨潤揮廓恢張之宏綱大倫一朝解紐龍蛇之化爲赤子者亦將復化爲龍蛇而已徒以太阿之柄在手照魔之鏡高揭謂無可虞恃而爲安芻蕘之賤亦知其無此理以殿下聰明睿知豈不燭其幾之可畏也特以聖慕彌篤孝思無窮當此時御此闕無往非羹墻無境非影響慨念昔年之所愛遽降昨日之傳敎臣等非昧聖意之萬一而丙申處分非殿下之處分卽仰體先大王明竝日月之德而處分之則是亦先大王處分也有何明先志體先志之前後二義也明卽體體卽明竊恐此擧一遂而不收反豈不仰貽先大王之憂也昨者下敎以瞽者之睡譬以喩之此敎亦似矣而實有大不然者春秋亂賊骨已朽矣世已邈矣聖人以空言而行鈇鉞之法永俾萬世知懼況法有可施之地而堂堂明義之書非譬夫子未得位而施之言者乎殿下藉以爲明義有書何資於該府寂寥之文書此又有大不然者王府關和自夏后而則有雖片言單辭王府爲重雖以君父之尊豈可輕爲之毁蔑乎臣等衷情震懍神思昏錯辭不足以感至尊誠不足以格聰聽而惟其所言雖聖人不易伏乞勉斷私恩特念大義亟改已爻之配錄夬從三司之原啓以安宗社以光聖德千萬血祝臣等無任云云答曰省疏具悉卿等之懇卿等之縷縷反覆者委曲精切有足可感而昨日擧措卽非等閑商量而決者所請不允仍傳于金啓洛曰遣史官傳諭
정조 23년
行判中樞府事金華鎭行水原留守徐有隣判敦寧府事洪良浩行上護軍鄭民始行兵曹判書金文淳行上護軍金持默行知中樞府事邊得讓行咸鏡監司具㢞行大護軍權刑曹判書金思穆行大護軍李秉鼎吏曹判書李時秀禮曹判書黃昇源戶曹判書趙鎭寬右參贊徐邁修行大護軍蔡弘履李敬懋權裕趙心泰金翊休漢城判尹李鼎運行大護軍李邦一行護軍李書九同知中樞府事徐有大禮曹參判閔台爀漢城左尹申大顯右尹洪聖淵工曹參判李義弼刑曹參判李漢豐行護軍兪彦修李益運李勉兢同知中樞府事鄭煥猷行護軍宋鍈同知敦寧府事李鎭復行護軍沈基泰李得濟吏曹參議李翊模戶曹參議洪樂恒兵曹參議朴奎淳參知李祉永刑曹參議朴基正工曹參議趙觀鎭等聯名疏曰伏以臣等目見非常之擧昨隨大臣之後瀝盡肝血始也守閤而四啓繼又造庭而再籲敢將擧國痛迫之忱冒犯齋殿瀆擾之誅罪固難貰情亦急矣深夜聚首顒祝兪音及伏承批旨不惟不賜開納責敎截嚴有非臣子所敢聞者遂不得不相率逬出徊徨抑塞大僚胥命於金吾諸宰退伏於闕外景色愁沮輿情沸鬱嗚呼此何事也此何擧也噫彼鄭妻是何等劇逆明義之書開卷第一義卽討亂賊以明天彝而亂賊之窩窟根柢鄭妻是已麟謙之醞釀恒簡之交煽一則鄭妻二則鄭妻神人之所共殛也祖宗之所必誅也非殿下之所得容貸而乃殿下前後處分每以恩義公私爲敎噫逆如鄭妻而貰其一命尙置地上已是恩也私也屈典章而自島而畿亦恩也私也毁防守而任其所之尤是恩也私也至於京第之入處罪名之全宥此誠從古所未有之擧措丙丁以後二紀之間何嘗有公議二字之參互於其間耶周禮八議卽聖人之裁量恩義曲盡人情而十惡初不擧論大逆又居其首則古今天下寧有如許劇賊而乃有如許處分乎考之關和參以史乘臣等未之聞也又況罪名之直爲爻周事端之謂以究竟尤是非常之過擧嗚呼此又何事也今殿下乃以丙申處分明先志也今日宥釋體先志也爲敎諭之以此日此闕申之以時措之宜此尤臣等之所未敢曉者噫彼鄭妻籍屬天潢厚蒙先大王之恩慈而指授逆子謀危先大王之宗社則此非但殿下之罪人卽先大王之罪人於昭陟降之靈伏想赫然震怒斷棄誅殛而不少假貸從前處分之失之太寬已有違於明先王之志今日過擧之尤爲非常恐非所以體先王之志又況永善之鈴聲思之骨寒賊雲之奧援言之髮豎儻非先大王至仁至明則國家之保有今日有未可知卽此地而憤慟倍切遇此日而闡明尤急大聖人辭令之反有此敎臣等死罪不能無憾於天地之大也始若懲討大義撐宇宙亘古今殄滅他不得則尙何隨時低昂之可論耶世龍妻之引喩不襯昨已屢瀆而臣等之所大懼者有之將此不已則巨魁元惡其將次第覬覦倫綱斁絶亂賊縱橫而後已如是而國何以爲國人何以爲人乎嗚呼此日申籲非不知萬萬惶悚而憂憤轉激未暇緩聲者此豈天理臣分之可已而不已者哉伏願聖明翻然回悟亟收昨日所下傳敎仍從三司之請以光聖德以嚴王章千萬血祝臣等無任云云答曰省疏具悉不允
정조 23년
昌城尉黃仁點疏曰伏以臣於病淹垂死之中伏聞有鄭妻全釋之命噫嘻此何事也乙丙諸賊孰非天地之所不容神人之所必誅而至妖極憯千罪萬惡萃于一身罄甸之律猶不足以洩國人之憤者未有甚於鄭妻者也醞釀於宮禁之內疑亂於傳授之際是誠宗社之罪人而宗社之罪人卽先大王之罪人也王章久屈輿憤益切自島而陸已是失刑況可擬議於全釋耶臣於客臘重嬰輪症雖幸不死餘症危惡伏枕㱡㱡人鬼莫辨者首尾七十餘日矣一息未泯之中得聞此報驚惶失圖欲起還仆隨參庭請已矣無望相率聯籲亦難自力玆敢倩人呼寫略入文字亦不能收召神精接續語意有臣如此生亦何爲伏願聖明特念懲討之不可不嚴亂逆之在所必誅亟允大臣三司之請以明義理以存隄防千萬幸甚臣無任云云答曰省疏具悉卿懇所請不允卿須安心調理仍傳于金啓洛曰此批答遣史官傳諭
정조 23년
光恩副尉金箕性疏曰伏以臣伏見出置罪人鄭妻宥釋之命夫以我聖上問學之高義理之明豈有此萬萬非常之擧哉臣非不知聖意之亶出於起感昨日而臣愚死罪竊以爲不然鄭妻之千罪萬惡卽是王法之所不貸神人之所共誅非徒爲殿下之罪人乃先王之罪人也宗社之罪人也抑亦爲天下萬世爲人臣子之所共憤所共誅者也於昭在天之靈亦必赫然斯怒思所以快行誅討之典使彼凶賊尙今假息於人世已是失刑之大者況又宥釋其罪名殆若尋常罪過之年久疏放然者豈所以立大倫明大義扶世敎正人心之道乎臣於是實不勝驚惶憤迫玆敢冒死呼籲於崇嚴之下伏乞聖明翻然回悟惕然改圖亟從群下之請以嚴天討仍治臣瀆擾之罪以安私分千萬幸甚臣無任云云答曰省疏具悉所請不允仍傳于金啓洛曰此批答府郞傳諭
정조 23년
行判中樞府事金華鎭行水原留守徐有隣判敦寧府事洪良浩行上護軍洪檍鄭民始行兵曹判書金文淳行上護軍金持默行知中樞府事邊得讓咸鏡監司具㢞行大護軍權刑曹判書金思穆行大護軍李秉鼎吏曹判書李時秀禮曹判書黃昇源戶曹判書趙鎭寬右參贊徐邁修行大護軍李敬懋蔡弘履權裕趙心泰李邦一漢城判尹李鼎運行大護軍金翊休洪周萬蔡廷夏禮曹參判閔台爀工曹參判李義弼行護軍李書九李勉兢李益運同知中樞府事徐有大刑曹參判李漢豐漢城府左尹申大顯右尹洪聖淵同知敦寧府事李鎭復行護軍宋鍈沈基泰兪彦脩同知中樞府事鄭煥猷行護軍李潤慶李得濟鄭東愼行訓鍊院都正申應周行護軍尹得逵鄭觀采李章漢睦萬中李枰吏曹參議李翊模戶曹參議洪樂恒兵曹參議朴奎淳參知李祉永刑曹參議朴基正工曹參議趙觀鎭等聯名疏曰伏以臣等冒死聯籲聚首顒俟雖其誠淺辭拙不足以感回天聽而竊庶幾淵然深思渙然開悟轉環之美不俟終日及奉批旨又靳一兪臣等相顧失圖直欲無訛嗚呼今日何日也達霄齋居聖慕如新於乎不忘群情普切尙可以相率奔走號呼大庭以瀆擾於今日乎誠以先王之罪人百世不可忘之讎也殿下其可以私恩而容庇乎臣等其可以聖敎而承順乎民彝至重王章至嚴一或墜壞國不得爲國人不得爲人在他日猶然而況於今日乎臣等平日仰望於殿下者果何如也殿下試思之昨日之擧當乎否乎竝遞承宣而使衛將替頒傳敎不由該堂而使院隷搜取獄簿一筆抹下便以究竟爲敎國體之虧損輿情之沸鬱曾不少賜顧念雖殿下認爲究竟而臣等亦具一分秉彝豈忍以此擧爲究竟而坐視君讎國賊之掉脫鐵案晏然偃息於城闉之內乎兩日之間疏啓屢徹兪音逾邈群忱逾激今日臣等之事惟以不得請則不敢止爲計而已伏乞亟回聖衷卽命反汗仍令依前出置快允臺請使民彝王章無至墜壞焉臣等無任云云答曰省疏具悉不允
정조 23년
知敦寧金載瓚疏曰伏以臣病伏昏綴之中忽伏聞鄭致達妻罪名宥釋之命驚愕憤惋直欲無生實不知聖明之世何爲而乃有此擧也噫嘻此賊之逆節凶圖昭載於一篇明義畢陳於三司合辭而邇來二十有四年之間章牘交上公車日塡則卿大夫殺之也群情未洩輿憤愈激則一國人殺之也罪關宗社則列祖之所已誅也惡盈天地則上天之所必討也而尙假性命不施典刑者已是忠臣志士之如不欲共生者而況今竝與其振古所無之罪忽加全釋有若無故則天下寧有是耶嗚呼此闕此日仰體先志之敎臣不勝一讀一涕而竊有所以是而仰覆者此賊不特殿下之罪人也實獲罪於先大王久矣特其妖謀潛圖未及敗露於先大王之朝也若使其情節作用早發於先大王臨御之日則赫然天威割愛降誅必不待于今日也此廷臣所以叩閽求對必欲洞陳前席而冀回聖心者也今殿下何不念及於是而必欲行行不得之擧耶噫沮戲大策危逼國本幾覆我四百年宗祊是何等窮天極地之罪而宥其罪而滌其罪置之於無罪之科者歷考從古亦或有是否耶臣病淹私次無望轉動不能隨諸臣後同聲請寢達宵繞壁衷腔如沸玆敢略控短章仰瀆宸聽伏乞亟收成命以安宗國千萬至祝臣無任云云答曰省疏具悉不允
정조 23년
負罪臣徐鼎修徐龍輔李晩秀南公轍徐榮輔金祖淳沈象奎李存秀聯名疏曰伏以昨者臣等目見處分非常大義將墜如水火迫身駭心遁魄草草三籲曾未仰格臣等則滿腔沸血罔知攸屆殿下則數字例批視若常事臣等雖甚無狀所言者是何等大關係而殿下之不少留照而回聽乃爾耶夫君之於臣如父之於子一兪一咈情志交孚事有不得已處屈堂陛之尊霽雷霆之威于以底靖世道萃合人心卽終古明王之盛節也惟我殿下二紀光御一念勤勤以樹倫常敦名義爲出治導俗之本蓋嘗若曰廷臣有不讀明義錄者乎諸臣之父詔其子兄勖其弟非是書無以立於橫目之列而是書之開卷第一義卽討鄭妻也前後群凶之蛇結鴟張原本於鄭妻原續二編之日垂星羅權輿於鄭妻蓋已祗告於宗社陟降之靈矣旣又播示於八方民庶之聽矣三尺童子之稍能解語者莫不知鄭妻之爲一國同讎之元凶大憝矣今於二十四年之後攀弓之諱辰載屆踐位之舊闕重臨回憶當日表裏醞釀之凶肘腋呼吸之變往事如昨餘夢猶噩君臣上下政宜追轉危之駛機嚴將弛之大防更以一部衮鉞之書大講昭揭於駐蹕陪鑾之地不啻如夏府之關和周家之象魏此眞所謂時之義大矣哉乃殿下忽以全宥二字施之於此賊而斥逐喉院始杜封繳之路箝制王府至拒執藝之爭三司所以弼違而遞免相續大僚所以優禮而嚴敎荐降一切以千勻之勢震盪而威壓之蓋聖意以爲此輩畏懦令出惟行而豈謂在廷百僚無一箇碎首爭死之事乎試觀今日婦孺輿儓之有耳有目者自聞此事遑遑喁喁如不保朝夕顧其勢不得請則不得退不得退則有死而已殿下欲使臣等爲忘讎忘賊之人則已不然則惟反汗前下之敎少可以鎭得此潮湧鼎沸之衆情也以我殿下屈己從人之德轉環之美豈俟終日況我先大王天地之公日月之明聖斷神武沒世不忘我殿下繼志述事之孝其必在此而不在彼矣閣銜旣解庭籲又阻忠憤轉激按住不得玆敢冒萬死申控聯牘伏乞聖上穆然深思亟降兪音毋使臣等爲明義錄罪人不勝顒祝臣等無任云云答曰省疏具悉不允
정조 23년
行大護軍李致中行護軍鄭大容李祖承兵曹參判金熙朝等聯名疏曰伏以臣等與鄭妻共戴一天伈伈泄泄以至今日者莫非臣等不忠之罪也誅討之尙稽已極痛惋全宥之典施此何刑章殿下若以滿庭臣子爲有一分彝性則豈降此非常之處分而使之奉行乎臣等於此益不勝沬飮痛迫必欲卽地溘然而竊謂聖明擧措終未免失當也噫明義錄中諸賊孰非劇逆而若其醞釀排布鄭妻卽其魁也彼妖腰亂領皆服常刑則矧此逆魁豈可議到於疏釋之典乎危逼聖躬沮遏大策卽此賊之凶謀逆節也非但爲殿下之罪人也卽先大王之罪人非但爲先大王之罪人卽亦宗社萬世之罪人也今若與世龍妻比例而或加容貸則天下寧有是耶竊恐一部明義將不得爲信史而亂臣賊子無所知懼興言及此寧不凜然而寒心也哉臣等俱以守宮旣不得聯名於閣僚之箚又不得進身於庭籲之班忠憤綳中按住不得玆敢聯陳短章仰暴愚忱伏乞聖明穆然深思俯循群情亟收成命以嚴隄防焉臣等無任云云答曰省疏具悉不允
정조 23년
行副護軍尹行元鄭尙愚兪漢謨尹長烈尹東晩申大尹李庚運吳泰賢宋銓金啓洛兪漢寧沈鏗尹行頤李秉喆朴長卨崔鎭夏金載翼徐郁修柳李義鳳李壽咸許晊任希遠崔獻重韓用和崔守魯副司果李魯春韓用鐸李貞運朴吉源洪樂游曺允遂嚴耆鄭萬始尹序東朴崙壽李顯道尹羽烈申絢尹益烈司僕正李遇濟奉常判官金熙華軍資正李顯默司成李錫夏直講李羲甲典籍李勉昇副司果趙德潤安策朴宗京朴鍾淳尹命烈閔命爀柳河源洪樂安李垿韓致應南履翼金晦彬柳雲羽朴道翔鄭觀輝李敬參尹涵鄭景祚玄重祚崔重圭金孝眞徐有沂鄭弼祚李東萬鄭澣李東宇南惠寬李泰賢鄭最成李敬心洪樂淵宗簿正李得休掌樂正柳頤玄兵曹正郞柳畊申溆鄭繼忠佐郞李東煥金憬左通禮權心彦右通禮李尙友副司果兪鉉章趙秀民吏曹正郞金光遇佐郞崔禧延副司果申史澳尹之鉉李基慶李聖輪注書金啓溫等聯名疏伏以昨下傳敎此何事也鄭致達妻之千罪萬惡寧有一分可宥之道而有此擧耶此非但殿下之罪人卽先王之罪人非但先王之罪人卽宗社之罪人也擧國含生腐心痛骨忍載一天者今已卄有四載矣人心狃玩世道駸溺臺閣之疏啓便作紙上之空談畿甸之屛置甚至城內之潛入至于今使之假息於輦轂之下者莫非臣等不忠不誠之罪而忽於萬萬夢想之外有此萬萬非常之擧大僚閣臣之求對而不許引接承宣三司之齊籲而亦靳允兪以至於賓啓庭請終未孚格末乃天心轉激竝與王府之定配文案而至於爻周以下之境往古來今寧有如許擧措如許光景哉殿下雖以當此日臨此闕以先王之心爲心豈可無此擧爲敎而臣等死罪竊以爲大不然噫罪關宗國義絶屬籍則於昭陟降之靈亦必赫然斷棄崇降罪戾況當是日以先王爲宗社爲聖躬之心尤豈不痛惋而深誅也哉殿下之所述者先王之志也所守者先王之法也而乃反以此日此擧歸之體先志而爲時措之義者豈不誠萬萬失當之甚者乎嗚呼永善鈴聲卽萬世不忘之讎也一部明義卽千古不泯之書也豈忍使臣等忘此讎而廢此書乎殿下試於齋宵明發之際念及於此則必不待臣等之畢陳而有所怵然而驚惕然而悟亟寢成命之不暇矣臣等進不得方寸之地徊徨闕外腔血益沸玆敢相率聯章仰瀆崇嚴伏乞聖明念宗國安危之機察群下憤鬱之忱亟賜反汗使民彝明而王法伸焉臣等無任云云答曰省疏具悉不允
정조 23년
己未三月初五日辰時上御興政堂假承旨入侍時假承旨閔廷桓假注書李弘謙記注官承膺祚編修官洪樂游前承旨鄭尙愚以次進伏訖上敎尙愚曰勅使別贈之數停當乎尙愚曰姑未決定矣上曰先給五百兩好矣又敎曰中使與別軍職便所送飮食善爲齎去無或閪失之意言及可也尙愚曰臣以前承旨得借方寸之地極爲猥越而敢此冒陳矣鄭妻非特殿下之罪人卽宗社之罪人殿下豈可以私掩公有此萬萬非常之命乎亟下還收之命焉上曰其罪名則徒流案爻周已久矣昨日禁府文書特其配案也仍命退諸臣以次退出
정조 23년
行都承旨徐龍輔坐行左承旨李書九坐行右承旨李勉兢坐左副承旨金啓洛坐右副承旨鄭尙愚坐直同副承旨兪漢寧坐直注書柳台佐在外金啓溫仕假注書李弘謙仕直事變假注書任百禧仕
정조 23년
大殿內閣政院玉堂經宿口傳問安答曰知道朝廷二品以上六曹堂上大司諫經宿單子問安答曰知道王大妃殿惠慶宮守宮承旨朝問安答曰知道
정조 23년
鄭尙愚啓曰司僕內乘來言捲窓取稟傳曰捲三窓
정조 23년
金啓洛啓曰臣啓洛今日館所問安進去下直之意敢啓傳曰知道
정조 23년
李書九以迎接都監言啓曰勅行所贈元禮單都贈給例贈別贈等物種始自罷漏時入給封裹而點退稱量之際自致遲滯封裹尙未至半勅行發行時萬無同發之望待勅行發後點檢結卜使任譯領去追給於松都之意敢啓傳曰知道
정조 23년
李書九以迎接都監言啓曰勅使元禮單例贈別贈都求請別求請通官元禮單都求請別求請各項物種或以本色持去或折銀持去而折銀之類分付戶曹區別懸注追後別單書入之意敢啓傳曰知道
정조 23년
李書九以迎接都監言啓曰卽者差備譯官來言上副勅禮單馬折銀持去云矣敢啓傳曰知道
정조 23년
李書九以迎接都監言啓曰卽者差備譯官來言上副勅禮單今始許入云矣敢啓傳曰知道
정조 23년
李書九以迎接都監言啓曰取考甲辰謄錄則勅使頭目輩求請數爻及許給形止防給形止一一草記事命下矣上副勅以下別求請數爻別單書入之意敢啓傳曰知道
정조 23년
李書九以迎接都監言啓曰卽者勅使離發館所矣敢啓傳曰知道
정조 23년
鄭尙愚以兵曹言啓曰謹依下敎龍虎營吹打手李仁昌等四十七名處各木綿二疋依例施賞之意敢啓傳曰知道
정조 23년
鄭尙愚以訓鍊都監言啓曰依下敎駕前待令本局吹打手崔宗瑞等四十一名處各木綿一疋依例施賞之意敢啓傳曰知道
정조 23년
鄭尙愚以禁衛營言啓曰依下敎駕前待令本營吹打手李枝英等四十八名處各木一疋布一疋考例施賞之意敢啓傳曰知道
정조 23년
戶曹參判金履翼疏曰伏以臣適値承乏之會猥膺專對之寄辭陛之際悵結而退登程以來戀慕益切仍伏念臣將出疆歸期當在數朔之後則見帶戶曹參判及內資提調之職有不可許久虛縻玆敢援例陳懇伏乞聖慈俯賜鑑諒亟令該曹卽速遞改幸甚臣無任云云答曰省疏具悉疏辭下該曹稟處
정조 23년
以司僕寺僉正金履錫等聯名上疏傳于李勉兢曰猥屑甚矣捧納承旨推考上疏勿爲呼望
정조 23년
己未三月初六日卯時上詣郊館送勅擧動入侍時行都承旨徐龍輔行左承旨李書九行右承旨李勉兢左副承旨金啓洛右副承旨鄭尙愚同副承旨兪漢寧記事官金啓溫假注書李弘謙事變假注書任百禧記注官承膺祚編修官洪樂游二直提學李晩秀原任直閣南公轍金祖淳檢校直閣沈象奎以次隨駕通禮跪啓外辦上具翼善冠衮龍袍乘輿出興泰門廣達門降輿乘轎左議政李秉模右議政沈煥之等進轎前曰雨餘日氣峭寒聖體若何上曰一樣矣又敎曰昨日事欲爲下敎而昨今酬應甚苦又値動駕第於一兩日休息從容召接尙亦不晩其在誠信相孚之道聞此面諭卿等更何必相持乎秉模曰今伏承聖敎之丁寧非不誠心仰信而大關明義之事實難晷刻遲延矣煥之曰有此世界則有此箇明義錄一部有明義錄則明義錄中罪魁禍根鄭妻是已臣等雖伏蒙日昨嚴敎而當欲冒死爭執決不敢奉承矣大駕由建明門出興化門敦義門至慕華館宴饗臺降轎乘輿至幄次外降輿入小次上曰兵判進前賤臣承命出傳行兵曹判書金文淳進伏上敎曰侍衛差備各別整齊無敢喧嘩以待勅使之到作門外開門迎接可也少頃勅使至作門外宣傳官跪請螺鼓吹打開門勅使下馬至階下上乘輿至階上降輿上與勅使揖讓以入俱至幄次內上還就御座上曰勅使入幕次少憇之意通事傳之也祖淳尙愚等承命傳之勅使各就幕次上入小次命禮房承旨館伴進前書九與館伴鄭民始偕入進伏上敎民始曰入給凡物何以治送乎民始曰許多物種今始結馱慮不知幾日離發今日發行猶爲幸甚矣上曰外面固辭畢竟受去欲受不受之際自至治行之遲滯矣又敎曰通官輩別贈銀子斯速取來也書九承命出上敎民始曰今番支勅所費比前有減數乎民始曰別無所減而通官中保德太平保兩人與副勅符同給物隨以爲多寡操切忒甚極爲可痛矣書九以贈物銀子持入上命書九分給通官倭克精額太平保保德等五人上敎通官等曰爾等遠路跋涉多有功勞故特以此一百兩銀贈給之耳仍命退又敎保德曰爾是爾祖之孫故特爲加給耳命退上出陞御座勅使就椅上行交揖禮上還就御座勅使亦就椅上敎祖淳尙愚等曰日間善加調息氣力更何如接待等節不能稱情已極慙歎而今此遽別甚爲缺然之意傳之也祖淳等承命傳之勅使曰深念太上皇之厚渥接待吾屬另加款厚不勝感激以此意善爲歸奏云云上敎祖淳等曰今當別席益增悵惘宴禮雖除略設茶禮之意言傳也勅使曰眷念及此尤爲感謝云云上命進茶勅使曰今見貴國文武百官班次整齊皆有規模可知有治國之法不勝欽仰亦以此歸奏云云上敎祖淳等曰通官以下皆賜茶乎祖淳等曰賜茶之意已傳于勅使矣上曰日已向晩前站尙遠茶禮撤床之意傳之也祖淳等承命以傳勅使曰唯唯仍撤床上曰淸語通事譯官誰也書九曰崔道健矣上曰上副勅茶啖床使廚院善爲裹送于前站事分付也上敎秉模曰右相何不在班乎秉模曰在百官班列而未及來待矣上曰聞彼人言語通官之於勅使別無尊待之語而皆用爾汝殊甚怪矣秉模曰然矣上曰古昔中原人不着網巾而彼俗亦然雖衣冠之制逈相不同而無斂髮之具則亦或相似乎秉模曰然矣上敎文淳曰勅使將出差備官數多致有紛沓之慮略干擧行人外竝退去可也民始曰臣等當於沙峴下迎候送勅先爲進去乎上曰唯民始先退勅使降椅告別遂行揖禮上降自西階勅使降自東階揖讓而送上乘輿勅使上馬上敎祖淳等曰好爲入去之意傳之也祖淳等承命傳之勅使曰如是款曲厚待臨別尤切悵觖云云上命招致通官輩各賜一杯酒敎保德曰爾其善學我國言語後復出來也保德叩頭謝曰當依下敎矣宣傳官跪請螺鼓吹打開門上命伴送使金思穆進前敎曰卿之愼節今雖夬差遠路鞍馬之勞不亦難乎思穆曰今已差可庶效奉命矣上曰卿其好爲往返而沿路邑支勅之節凡冗漫之具可以除減者卿須一一看審復命登筵時稟處也命退上曰勅使過沙峴後先廂進發可也還宮時至上乘輿敎秉模曰卿等今日何以爲之耶秉模曰臣等待還宮各於朝房更圖齊籲之計矣上曰豈可復爲庭請乎秉模曰雖無庭請之擧不宜伈泄過日各自偃歸私次矣上至臺下降輿乘轎入崇禮門至鍾街上命駐轎招致貢人市人等及京兆官員文淳曰勞動之餘日氣峭寒路上駐輦不勝仰悶矣上曰非有觸冒之慮矣尙愚曰漢城府官員未及待令矣上曰貢市人中年老人進伏駕前也仍敎市民等曰爾等纔經輪症今已蘇醒皆爲好在否當於來頭春謁動駕時更爲招來詢瘼伊時來待也文淳承命布諭大駕入敦化門入進善門肅章門降轎乘輿入協陽門還內諸臣以次退出
정조 23년
行都承旨徐龍輔坐左承旨鄭尙愚坐直右承旨尹光顔坐左副承旨李翊模坐右副承旨朴基正坐直同副承旨沈象奎坐注書柳台佐在外金啓溫仕直假注書李弘謙仕事變假注書任百禧仕
정조 23년
大殿王大妃殿惠慶宮中宮殿內閣政院玉堂翌日口傳問安答曰知道
정조 23년
藥房都提調李秉模提調金文淳副提調李書九啓曰屢日移次勞動旣多郊館夙駕向晩回鑾伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等次對時同爲入侍宜矣
정조 23년
鄭尙愚啓曰大司憲李城輔執義高宅謙在外掌令玄重祚鄭澣持平李東宇南惠寬病不進監察茶時之意敢啓傳曰知道
정조 23년
傳于鄭尙愚曰今日當召見已有下敎大臣卿宰三司使之來待
정조 23년
傳于鄭尙愚曰次對欲待春謁行禮後爲之矣旣酬應諸臣三明日次對進定於今日
정조 23년
傳于鄭尙愚曰大臣備局堂上引見
정조 23년
以思陵寒食祭奉審獻官書啓傳于徐龍輔曰從速修補之意雖已嚴飭云而若能這這從便修改豈可執頉乎當該齋郞推考
정조 23년
傳于鄭尙愚曰右副承旨入侍
정조 23년
鄭尙愚啓曰三司諸臣旣伏承退待下敎之命而恭俟閤外日已過午衷情轉益罔措冒萬死更爲求對矣傳曰退去
정조 23년
鄭尙愚啓曰卽者扈衛廳軍官來言大將沈煥之方在罷職中摠察無人印信來納何以爲之敢稟傳曰出代間訓局都提調姑爲兼察
정조 23년
應敎洪樂游副應敎金羲淳掌令玄重祚鄭澣持平李東宇南惠寬校理尹羽烈曺允遂副校理南履翼李貞運正言尹涵李敬參修撰韓用鐸金履載副修撰朴崙壽尹益烈伏閤啓曰鄭妻全宥之命尙未收還者今已三經宿矣憂憤抑菀如不欲生而今日幸承召接之敎申控血懇竊冀天聽之感回半日前席兪音邈然退竢閤門明命尙靳更陳求對之請只承退去之批相顧憂遑衷情益激噫凶如鄭妻逆如鄭妻而偃息自如罪案全洗一日二日伈泄以過則倫綱從此而隳矣刑政由是而壞矣亂臣賊子將何所知懼耶言念及此不覺懍然而心寒伏願爲先亟寢鄭妻全釋之命答曰不允
정조 23년
鄭尙愚啓曰吏曹判書李時秀參議李翊模牌不進推考傳旨及罷職傳旨今方捧入而開政命下之後如是違牌事甚未安判書更卽牌招何如傳曰允
정조 23년
以吏曹參議李翊模牌不進罷職傳旨傳于鄭尙愚曰只推更爲牌招
정조 23년
三司伏閤再啓曰俄者筵席爭難而未承兪音閤門求對而未承召命腔血轉沸衷情益激閤門陳啓略控憂迫之忱誠淺辭拙未能孚格聚首愕眙寧欲無生噫人臣所以藉手而事君者唯是義理二字而一部明義卽撐天亘宙磨泐他不得者也毫忽之或差而隄防掃地晷刻之無此而倫彝斁絶則噫彼鄭妻卽是書中元惡巨魁此而全釋則是無是書也無是書則君綱臣紀無復可言將何以國爲國而人爲人乎臣等亦具彝性不忍相率爲夷狄禽獸之歸此所以不得請則不敢止也伏願殿下亟降反汗之音俾伸沬血之忱焉答曰所謂罪名全釋云者卽出置罪名之全釋也何關於明義錄乎不允
정조 23년
傳于鄭尙愚曰承旨前望單子入之待下批牌招察任
정조 23년
承旨前望單子入之尹光顔李翊模朴基正沈象奎落點
정조 23년
朴基正啓曰吏曹判書李時秀再牌不進推考傳旨今方捧入而開政命下之後如是違牌事甚未安所當更請牌招而係是一日三牌何以爲之敢稟傳曰更爲牌招
정조 23년
李翊模啓曰奏御文字何等愼重而日昨金吾堂上聯疏中以置簿冊謂之以徒流案不但爽實而已府案吏簿事體自別而不爲詳審遽爾疏陳大是不察各司吏胥無得陞政院廳上院規甚嚴而書吏書寫之招入房中事未前有尤爲未安雖以該郞言之當初來告政院也徒流案以堂上親持爲說而該堂疏則又以院隷探索於吏袖而取去爲辭該郞之誤告亦極駭然當該禁堂竝從重推考該郞所當重勘而本院請推之外無他可施之罰何以爲之敢稟傳曰允旣知事實郞廳不足責亦爲從重推考
정조 23년
李翊模啓曰問啓事命下矣問于判義禁趙尙鎭知義禁李家煥處則以爲俱以無似待罪本職昏謬顚錯致承問啓之命惶懍震越無地自容伊日徒流案有入之之命而府吏來言徒流案則無鄭妻之罪案只載於定配罪人置簿冊而問其入呈與否故臣等愚迷所致急遽之際不覺其與徒流案有異義急懲討不能辨別陳疏之時混稱以徒流案一則臣等之罪二則臣等之罪至於郞廳之回奏閤外也謂之堂上執持不給云者非臣等之手自執持也不過置之吏袖而不許郞廳之徑先入呈姑俟臣等之陳疏承批云則郞廳之言泛稱以堂上執持實由於此府吏入房事非渠先入房內也院隷督促窓下待立之書吏使之出給而不得則仍爲驅迫推擠突入房中自房中仍復突出始爲推尋持文書之書吏奪取以去構疏之際日已昏黑燈火在於房內故招入書寫一人政府吏一人使之一邊出草一邊寫疏無論書寫書吏越例入房此皆臣等昏錯之罪而罪關宗社誓不戴天之賊罪名全宥實是萬萬非常之過擧而臣等乃於此時職在有司不能爭執匡救感回天聽以效執藝之義其所溺職與他尤別尙何敢自同平人廁名於搢紳之列聯參疏錄唐突班行乎區區微見便同株守故昨日聯疏亦不得進參前後實狀不外於是惶隕恧蹙不知所達云矣敢啓傳曰知道
정조 23년
朴基正啓曰吏曹判書李時秀三牌不進推考傳旨今方捧入而開政命下之後連事違召不卽承膺事體所在誠極未安所當更請牌招而係是一日四牌何以爲之敢稟傳曰更爲牌招
정조 23년
三司伏閤三啓曰嘻噫鄭妻果何等逆也前後亂逆之變疊生層出而若論其禍胎逆魁則鄭妻是已始而爲魯禧之奧援中而爲麟謙之窩窟終而爲宇偉之根因亘古亘今曷嘗有如此窮凶極憯之惡逆也哉假貸一縷尙在地上不可謂國有典憲而由島而畿甸畿甸而城闉至于今日之處分而極矣此何擧措此何刑政一日伈泄則一日之倫常乖矣二日玩愒則二日之義理晦矣倫常乖義理晦而國之爲國臣未之聞也以殿下明理炳義之盛德至善何爲此萬萬非常之擧而强拂群情一向靳持耶聖批中有以出置罪名之全釋何關於明義錄爲敎而旣釋出置之罪名則便是無累之人今以凶如彼逆如彼爲明義錄中罪魁者而擬議於宥釋之典者豈不大有關於明義錄懲討之大義耶此箇義理皎如日星而惟殿下無難闊狹使之毁壞則民彝何所恃而不墜亂賊何所懼而知懲耶伏願赫然改圖斷以大義爲先鄭妻宥釋之命亟賜反汗以嚴義理以幸宗社焉答曰宥釋已久今何如此且今夜深一味守閤可乎
정조 23년
朴基正啓曰吏曹判書李時秀四牌不進推考傳旨今方捧入而開政命下之後連事違召終不承膺事體所在誠極未安所當更請牌招而係是一日五牌何以爲之敢稟傳曰行公之吏判何如是違牌乎問啓
정조 23년
朴基正啓曰行公之吏判何如是違牌乎問啓事命下矣問于吏曹判書李時秀處則以爲臣於朝筵隨諸臣後猥陳一言竊庶幾亟收前日之敎夬正鄭妻之罪以闡明我慈聖炳禍亂之幾杜凶逆之源保護聖躬奠安宗社之盛德大功而忱誠淺薄言辭拙訥敷奏未畢遽承嚴旨蒼黃逬出慙懍交切傳旨旋卽還寢召牌繼又儼臨以惶以感敢不竭蹶而第念區區願忠之誠旣未仰格無面可顯進身何論且況擧朝崩迫連章叫閽之時晏然若無故而循例行政尤非義分之所敢出屢犯違逋實合重誅問啓之下措躬無地云矣敢啓傳曰處義過矣今已夜深待開門牌招開政參判參議前望單子入之可也
정조 23년
尹光顔以迎接都監言啓曰本都監儀軌處所分戶曹仍爲排設之意敢啓傳曰知道
정조 23년
尹光顔以迎接都監言啓曰卽者差備譯官來言一大通官倭克精額以其眼病要見良醫云故分付兩醫司擇送稍解醫理者使之入見之意敢啓傳曰知道
정조 23년
尹光顔以迎接都監言啓曰勅使到沙峴臣等所住處送言于臣等曰不用送仍令垂帳而去矣敢啓傳曰知道
정조 23년
尹光顔以迎接都監言啓曰本都監茶禮色郞廳持茶禮床馳往高陽站依例傳給之意敢啓傳曰知道
정조 23년
吏曹判書李時秀疏曰伏以臣憂憤所激言不知裁前席所奏辭不達意特罷有命蒼黃逬退自慙忱誠之淺薄兼訟奏辭之唐突不意傳旨還收繼以召牌踵臨臣誠感隕惶赧罔知置躬之地噫殿下今日之擧是何等過擧王府關和隳壞無餘慈聖功德闡明爲急愚忠所發一言衝口而不誠無狀不惟不能感回天聽又不免自速嚴敎以此以彼合被重誅顧何敢以譴罰之旋寢晏然冒膺自同無故哉玆不得不冒死自列伏乞聖明亟命重勘臣不誠不忠之罪以礪臣分以安賤心不勝幸甚臣無任云云答曰省疏具悉卿其勿辭入來開政
정조 23년
安春君鶴林君焴安昌君燝西春君爗等疏曰伏以國之所以爲國人之所以爲人惟倫綱是已凡有君讎國賊義不與共生而噫噫痛矣惟彼鄭妻千妖萬惡咸萃一身不思先大王止慈之盛德包藏禍心謀危宗社罪旣貫盈法當誅殛而尙此容在於覆載之間已極神人之憤我殿下乃以親親之意遽降宥釋之命以私掩公以恩屈法將至於義理未得闡明亂賊無所懲懼此臣等所以不能無憾於大聖人處分之如何也大臣以下歷日守閤天聽逾邈其於王章之難撓何其於輿憤之難遏何臣等忝在屬籍亦有彝性玆敢冒死聯籲於宸嚴之下伏乞聖明特加三思亟從群下之請以明倫常以嚴隄防千萬幸甚臣無任云云答曰省疏具悉不允
정조 23년
奉朝賀李命植洪秀輔等疏曰伏以臣等伏聞有鄭妻全宥之命此何擧也此何故也噫嘻以鄭妻貫盈之惡罔赦之罪豈容一日假息於覆載之間而數十年來大小疏啓塡咽公車一部明義煥如日星擧國臣民之所仰望者惟在廓揮乾斷以洩輿憤而殿下乃反特屈刑章自島而畿積費聖念甚至於自畿而不知在處其所以容護而庇覆之者固已出常情萬萬矣在群下痛惋欲死之心必欲窮覈而正其罪夫豈或少須臾忘也而今忽於千萬意慮之外又有此千萬非常之擧至以久處京第爲之節拍苟使潛處京第外掩一世之耳目者已是無前之過擧今乃以無前之過擧爲之階而又爲過於此之擧者是豈臣等平日所期望於我殿下者哉前此而若知其久處京第則孰敢不沬血飮泣以死爲期不得請則不止而況今忽地全釋俾同平人堤坊由是而盡壞倫綱由是而將墜古今天下寧有是哉殿下之所爲辭者不過此闕此日之故而此則一己之私也大僚三司交口爭執群黎百姓擧切驚惋此則天理之公也以殿下之聖明豈不知公不可以蔽私恩不可以掩義也哉嗚呼虎兕出柙人皆惴恐烈火燎原勢急撲滅有未足以爲喩也臣等繞壁彷徨實不勝痛哭而流涕也凡於前後過擧輒以事過不眎開悟之意此實臣等不忠無狀無所感格之致而亦豈不有損於虛己從人取人爲善之聖度乎臣等雖在屛伏之中目見非常之擧歷屢日而迄無反汗之美憂憤所激衷情如沸玆不得不相率聯籲伏乞亟收成命俯循群請以嚴國法而明大義焉臣無任云云答曰省疏具悉不允
정조 23년
行上護軍尹師國疏曰伏以臣病伏床笫一縷未絶而卽接京信始知有鄭妻全釋之命矣噫嘻此何擧也此何事也鄭妻之千罪萬惡有關宗社之狀臣自在三司之時洞陳無餘則今不必疊床論列而臣於伊時不能碎首天陛亟施邦刑荏苒歲月與賊俱生今於白首垂死之中又聞此匪常之擧此莫非臣不忠無狀之罪直欲卽地溘然而無知也臣雖愚迷豈不知聖意之攸在而臣愚死罪竊以爲萬萬不然也鄭妻卽是先大王之罪人也殿下以先大王之心爲心而亟正鄭妻之罪以明先大王之志則豈不有光於聖孝而乃以一時之私恩欲掩萬世之公法至引不當引之例特宥不當宥之罪未知我殿下日月之明猶有所遺照而然耶嗚呼一部明義卽我東麟經義理之嚴昭如日星而一有低仰則將至於國不得爲國人不得爲人擧一世駸駸然入於夷狄禽獸之域矣爲今日臣子者目見義理之晦塞倫綱之墜地而一日二日伈泄度日則其可曰國有人乎百僚奔波相率庭籲而天心莫回兪音尙閟是豈臣平日所望於殿下者哉伏願聖明淵然深思亟收鄭妻全釋之命還發配所以洩輿憤以安宗社焉臣罪犯至重衰病轉痼蟄伏鄕廬隔死如紙運動無路未效輿疾之義忠憤自激冒陳沬血之章惟殿下不以人微而廢其言焉臣無任云云答曰省疏具悉不允
정조 23년
水原留守徐有隣判敦寧洪良浩兵曹判書金文淳咸鏡監司具㢞大護軍權李致中李秉鼎吏曹判書李時秀大護軍趙心泰禮曹判書黃昇源知中樞蔡弘履戶曹判書趙鎭寬右參贊徐邁修判尹李鼎運大護軍崔東岳同知徐有大左尹申大顯刑曹參判李漢豐禮曹參判閔台爀護軍李祖承右尹洪聖淵工曹參判李義弼前承旨李書九李勉兢同敦寧李鎭復行護軍沈基泰兵曹參判金熙朝李得濟李潤慶訓鍊都正申應周行護軍鄭觀采李章漢聯名疏曰伏以臣等幸借方寸之地略控沬飮之衷忱誠淺薄天聽逾邈以至大僚之決去而被譴引義而胥命臣等蒼黃逬出相顧抑塞徊徨跼蹐若窮靡訴嗚呼一自庚戌秋以後鄭妻之不在棘籬夫孰不知乙卯夏以後鄭妻之潛入城闉亦豈不知而滿廷簪紳褎如充耳者不忠不誠實無逃罪而大義之不絶如綫尙賴丹書鐵案王府則有與明義一部相爲表裏不磨不滅昭垂萬禩故耳今忽一朝宥之殆若尋常負犯之隨時闊狹者然天經壞矣民彝斁矣嗚呼此何事也前席玉音惻怛懇摯至以先王之鍾愛聖人之同氣爲敎臣等雖萬萬愚迷豈敢不仰認而竊有因此仰復者以若所被以若所處作此千罪萬惡根柢于凶徒奧援於亂逆者尤是覆載之所難容姫家管蔡之誅不施於此賊而將施於何聖諭又以不過是奄奄垂死之一女人爲敎逆者天下之惡也男女生死都無間隔故魯經不饒於旣骨漢蓋竟伏於當律況凶如此賊逆如此賊而尙在地上偃便假息者乎聖諭又以明義一編丹書自在爲敎而明義之爲明義所以明此賊之罪也此賊罪名忽歸全宥則是書也便屬空言大義墜喪何地可讀耶金可銷石可泐而此賊之罪名不可刊也冠可毁裳可裂而今日之處分不可承也崩迫涕泣短章聯籲伏乞聖明穆然回照亟還所下傳敎仍命快施典章以幸宗社以副輿情千萬至祝臣等無任云云答曰省疏具悉不允
정조 23년
奎章閣檢校提學鄭民始直提學徐龍輔原任直提學鄭大容直提學李晩秀原任直閣南公轍金祖淳檢校直閣沈象奎檢校待敎李存秀等聯名箚曰伏以臣等持擧國同聲之請懷晷刻難忍之憤自昨以來噤若無事者非或玩愒也非懼瀆撓也只冀今日齊登前席劈義理之源委裁恩法之輕重一言而允如日其更及至晉接先之以縷縷之敎繼之以邁邁之色滿堂迭奏只成一場閑說話而退噫今世無牽裾折檻之臣殿下視臣等若無人乎而臣等亦人耳以何顔面出而語國人乎今玆聖敎一則曰先志也我先王平日之志其將在於爲宗社之大義乎在於伸一時之私恩乎二則曰故事也國朝四百年安有似鄭妻地處而身爲逆魁竟蒙宥典者乎夫明先王之志譬如顧諟天之明命勿忘勿撓逾久逾嚴然後方可謂明也今若强援不當援之例輕毁不可毁之法丙丁日星之敎纔過一紀而置之束閣則烏在我殿下視於無形之聖孝乎聖敎又若曰明義錄不泯則丹書固自在也罪名之宥與不宥同丹書則在而罪名則宥安有似此法又安有似此理哉然則驩兜共工亦不用流放之律而幽洲崇山只設虞典之虛文耶且況殿下雖以一紙絲綸若可以容貸此滔天之惡而天地鬼神之所必誅其可原之乎八域含生之所共讎其可遏之乎國史書之野史傳之其可禁之乎臣等以爲殿下所以崎嶇遮護欲施全宥二字者眞箇與不宥無異而其亦終不得而宥之矣與其一日二日上下相持天常民彝任他廝壞曷若幡然而改赫然而從使一部如椽之筆垂萬世不沫之鑑乎顧今聖明在上淸朝多暇而春元賓對今始行矣太室祗謁將有命矣客使未過境矣民憂尙溢目矣宵衣旰食聖念方殷而公然令大小諸臣驚遑震盪如逢搶攘平生藉手都歸空蕩之地四方解體莫副忠志之望如此而國事何以做朝象何以靖乎臣等不得請則雖萬被誅殛有進無退而已伏乞聖上亟降兪音仍允臺請使撐天蟠地之義毋至暫晦千萬至祝取進止答曰省箚具悉不允
정조 23년
吏曹參議李翊模戶曹參議洪樂恒兵曹參議朴奎淳參知李祉永刑曹參議朴基正工曹參議趙觀鎭副護軍尹行元尹東晩兪漢寧尹長烈洪義浩李壽咸朴長卨徐郁修兪漢謨任希遠金載翼李義鳳金啓洛宋銓李庚運尹行頤柳尹光顔崔鎭夏沈鏗吳泰賢許晊崔獻重申大尹李秉喆韓光植朴聖集及第李思祚崔守魯副司果李魯春鄭萬始尹序東嚴耆朴吉源申絢韓致應成均司成李錫夏軍資正李顯默司僕正李遇濟副司果李顯道趙德潤金近淳沈奎魯張至冕柳河源尹命烈安策朴鍾淳閔命爀成均直講李羲甲副司果李垿洪樂安朴宗京奉常判官金熙華成均典籍李勉昇前司諫柳雲羽副司果鄭觀輝洪樂淵尹在醇金孝眞崔重圭徐有沂鄭景祚兵曹正郞柳畊掌樂正柳頤玄副司果李泰賢朴道翔鄭㝡成兪鉉章宗簿正李得休左通禮李尙友右通禮權心彦兵曹正郞李東煥申溆鄭繼忠吏曹正郞金光遇佐郞崔禧延副司果吳大坤申史澳鄭弼祚洪秉益金晦彬李敬心尹之鉉李基慶李海淸李東萬尹愭趙秀民李聖輪注書金啓溫等聯名疏曰伏以臣等竊以爲天下之大患莫大於上下情志之不孚情志不孚則上雖有非常之擧而無以匡救下雖有至忠之計而無以導達終至於方圓不入否隔成象而後已者不幸往往有之此從古志士之所歎而明主之所宜察也自敵以下貴相知心而況君臣猶父子者乎嗚呼殿下今日之擧臣等雖甚愚迷亦有以仰體矣行臨玆闕觸境興懷旋逢是日感時追慕齋宵靜閴明發不寐自居處服御昌歜之嗜好至於所愛之犬馬思無所不至念無所不及當此之時殿下七情之用未免乎偏倚惻隱之過不當惻隱而惻隱只主乎愛一邊而遺却乎惡一邊此所以有鄭妻全釋之命於不知不覺之中也滿廷簪紳猝聞此敎相顧愕眙波蕩雲擾未暇道得殿下之此心而各欲吐出胸中之憂憤大聲疾呼辭不擇發此所以言愈多而聽愈邈也盍亦反而思之向使殿下於其情發之初更加省察裁其過而戒其偏使群下於其聞命之始善爲開陳務其實而積其誠焉則豈至於上下之否隔情志之不孚乎臣等聞帝王之孝異於匹庶以宗社爲重以義理爲主如其罪關宗社則屬籍之親有所不顧事係義理則戚聯之私有所不恤夫然故三代至純也猶有磬甸之刑唐宗中主也不貸太平之死惟彼鄭妻之千罪萬惡乃宗社之罪人也明義之罪人也安有人臣惡如鄭妻逆如鄭妻而尙可假息於覆載之間者乎殿下不置之法而使全其腰領已是伸恩之至行仁之過而今者過而不已出置之未幾召還京第召還之不足乃至全釋此非所以體先志之道也凡天下之事理自有至平之準一失其平則雖以雷霆之威萬勻之勢不能齊不齊之口而服天下之心今衆怒汹汹輿情大可見矣而殿下低仰闊狹不少留難又使今日之爲臣子者縱賊而不得討見讎而不得報是上下交失其平也事理之違迕者終必無成而徒使國體損傷景色愁痛大官引義而逬退卿宰相率而奔遑百僚鼎沸靡所止屆殿下欲如此而將何以究竟臣等旣未得進對前席碎首天陛衷情轉激按住不得玆敢沬血齊籲仰瀆宸嚴伏乞聖明察是心之所發而克去其偏念王法之至重而不失其平亟命收還日昨所下傳敎特允三司之請俾義理伸而宗社安焉臣等無任云云省疏具悉不允
정조 23년
己未三月初七日未時上御重熙堂右副承旨入侍時右副承旨鄭尙愚記事官金啓溫記注官金錫泰編修官洪樂游以次進伏訖上曰三司尙在閤外乎尙愚曰將欲爲伏閤啓辭矣命書三司請對批旨又命書榻敎曰王大妃殿進御加味靑龍湯三貼製入命退承史以次退出
정조 23년
己未三月初七日未時上御重熙堂都承旨入侍時行都承旨徐龍輔記事官金啓溫記注官金錫泰金景煥以次進伏訖上曰吏判疏中復申朝筵之說矣命書吏曹判書李時秀疏批又命書傳敎曰吏判批下參議只推一體牌招開政又敎曰明日當有下敎來待閣臣今日則姑令退待事分付錫泰承命出傳上曰內閣聯箚與諸臣疏守閤承旨竝以不允書頒批答事分付命退承史以次退出
정조 23년
行都承旨徐龍輔病左承旨鄭尙愚坐右承旨尹光顔坐左副承旨李翊模坐直右副承旨朴基正坐直同副承旨沈象奎坐注書柳台佐在外金啓溫仕直假注書李弘謙仕事變假注書任百禧仕
정조 23년
鄭尙愚啓曰御營廳將官來言今日本廳軍兵日次私習云矣敢啓傳曰知道
정조 23년
傳于尹光顔曰昭寧園忌辰受香當遣奉審之行而獻官旣特差仍令獻官奉審以來局內一體奉審
정조 23년
以訓鍊都監習陣單子傳于鄭尙愚曰近日軍兵勞苦退行於念前
정조 23년
應敎洪樂游副應敎金羲淳掌令玄重祚鄭澣持平李東宇南惠寬校理尹羽烈曺允遂副校理李貞運南履翼正言尹涵李敬參修撰韓用鐸金履載副修撰朴崙壽尹益烈伏閤五啓曰伏閤瀝血之請今又經宿矣一日荏苒群情愈菀臣等不誠之罪於是益著而竊伏想我殿下於夜氣淸明之後淸朝未與物接之時穆然興思庶幾有感發回悟之機矣嗚呼今日之爭執苟有一分可已之端則臣等何敢瀆擾至此哉殿下旣知輿情之終不可强拂大義之終不可撓屈則亦何爲而靳持之若是也臣等竊意殿下此擧必以爲歲月已久公議略伸到今寬假不害爲權宜之道耳然而恩以掩義刑政一失則宗祊之憂虞倫彝之斁塞已無可論而渠旣罪盈惡極天地之所不容神人之所共誅殿下雖欲曲加涵貸强施宥釋之典徒使朝象波蕩輿憤愈激而終亦至於苟且彌縫而止耳然則今日之擧措以私而不足爲恩以公則大害於義殿下何爲而爲此擧也且殿下之敎若曰此事無甚關緊不必如是苟無甚關緊則卽賜反汗恐亦無難何至於歷日靳持虧損國體而不之顧耶仰惟轉環之量必有所默運而裁處者伏願遄降兪音爲宗社臣民之幸焉答曰不允
정조 23년
傳于李翊模曰因三司伏閤之徹宵到朝而酬應之餘膈氣如期而發旣非時急之事則諸臣之此時煩聒以致調攝中添苦揆以道理當乎否乎且便意穩攝然後春謁可以卽爲其前大臣諸臣姑爲退待爲可過春謁後亦當有明白指一申諭者亦異於一味固拒大臣則勿待命事遣史官傳諭仍傳命召卿宰則若有來待大臣去就於闕外者皆令卽爲退去一番有節拍可以句當而姑令退待亦與姑爲還收無異則聞此敎尤何敢更事煩聒乎今番必欲事事體下俾諸臣綽有容措之地諸臣亦豈不答予此意乎況今官員與下人等皆於瘡痍之餘凡百未蘇送勅後欲令便休公然以別般事件日夜奔走於風寒尙緊之時近以此爲之用慮膈氣越添一言以蔽之曰退待爲當以此分付三司諸臣亦令卽爲退去
정조 23년
鄭尙愚啓曰卽者議政府錄事來言左議政李秉模以爲伏奉胥命批旨萬萬焦灼他何暇顧而衷情靡措進退維谷冒萬死仍爲胥命恭俟遄被嚴誅云仍納命召何以爲之敢稟傳曰勿待命事更遣史官傳諭仍傳命召
정조 23년
都承旨未差左承旨鄭尙愚坐右承旨尹光顔坐直左副承旨李翊模坐右副承旨朴基正坐直同副承旨沈象奎內閣直注書柳台佐在外金啓溫仕直假注書李弘謙仕事變假注書任百禧仕
정조 23년
李翊模啓曰大司憲李城輔執義高宅謙在外掌令玄重祚鄭澣持平李東宇南惠寬病不進監察茶時之意敢啓傳曰知道
정조 23년
傳于鄭尙愚曰都承旨許遞前望單子入之
정조 23년
傳于尹光顔曰發遣吏郞諸執事淸齋與否摘奸以來
정조 23년
兵曹口傳政事護軍徐龍輔單付
정조 23년
鄭尙愚以都摠府言啓曰今日入直內三廳武兼禁軍及軍兵等當爲中日習射而昭寧園忌辰祭相値不得爲之之意敢啓傳曰知道
정조 23년
行都承旨李晩秀坐行左承旨李書九坐右承旨金祖淳坐直左副承旨鄭尙愚坐右副承旨未差同副承旨朴基正坐直注書柳台佐在外金啓溫仕假注書李弘謙仕直事變假注書任百禧仕
정조 23년
藥房提調金文淳左承旨鄭尙愚啓曰伏未審日間聖體調攝若何寢睡水剌之節何如膈氣之候亦何如旣伏承勿爲請對之敎故煩瀆是懼雖不敢卽請承候而下情轉益焦鬱臣等率諸御醫趁早入診詳察聖候爲宜臣等不任區區伏慮敢來問安竝此仰稟答曰知道
정조 23년
承旨前望單子入之李晩秀李書九金祖淳落點
정조 23년
傳于李書九曰禮房承旨馳詣先蠶壇奉審摘奸以來
정조 23년
傳于李書九曰左承旨入侍吏曹堂上前望單子入之參判徐龍輔參議李翊模落點
정조 23년
傳于金祖淳曰右承旨入侍
정조 23년
以御營廳習陣單子傳于鄭尙愚曰後日次爲之
정조 23년
兵曹口傳政事副護軍沈象奎
정조 23년
吏曹兼大司成單李晩秀
정조 23년
刑曹啓目譯官李永後原情云云傳旨內辭緣遲晩納招自臣曹考律勘罪何如判付啓分揀放送爲良如敎